Paterna exigeix al Govern central que construïsca els accessos a la segona fase de Font del Gerro
05/08/2015

# Paterna exigeix al Govern central que construïsca els accessos a la segona fase de Font del Gerro

[![Vista aèria del polígon  Fuente del Jarro](/images/noticias/2015/08/poligono-fuente-jarro.jpg)](/images/noticias/2015/08/poligono-fuente-jarro.jpg)

05.08.2015

L’Ajuntament de Paterna presentarà esmenes als Pressupostos Generals de l’Estat per a 2016 que han ignorat, per tercer any consecutiu, la creació d’una entrada directa a la segona Fase del polígon industrial Font del Gerro. Una reclamació, recolzada pel consistori, i reclamada per les 500 empreses i més de 9.000 treballadors d’este important i referent polígon industrial.

L’Alcalde, Juan Antonio Sagredo, ha considerat “una burla i un engany a la ciutadania” les inversions incloses en els comptes estatals, que va presentar ahir el Govern central a Madrid, i ha anunciat que continuarà defenent esta infraestructura “perquè és d’una importància vital per a Paterna, perquè és just i perquè portem dècades reclamant esta connexió”.

En este sentit el primer edil ha lamentat que els accessos a la segona fase del polígon industrial Font del Gerro són “sense cap dubte deficients”. A més, ha advertit que “cada vegada que plou, l’únic túnel que connecta la primera fase del polígon amb la segona s’inunda, cosa que paralitza este important motor econòmic i industrial”.

El Grup Municipal Socialista de Paterna ja va plantejar al•legacions perquè els accessos a la segona fase del Polígon Industrial Font del Gerro tingueren consignació pressupostària. L’alcalde ha reclamat, en este sentit, “que siguen tingudes en compte en els pressupostos d’enguany i que acabe d’una vegada per sempre la discriminació econòmica a què ens està sotmetent el PP”. Més encara, tenint en compte que sí que s’han aprovat 2,3 milions d’euros per a duplicar la calçada de la N-220 d’accés a l’Aeroport de Manises des de la V-30, just en la zona que més necessita d’obres; el polígon industrial Font del Gerro. Sagredo ha defés que “el més lògic seria que s’aprofite l’inici dels treballs en la zona per a executar també l’accés al polígon, per a causar les menys molèsties possibles”.

Paterna, Gran Ciutat

L’Alcalde de Paterna ha advertit que “davant d’estos pressupostos buits d’inversió, es fa més necessari que mai que se’ns reconega com a ‘Gran Ciutat’, amb la qual cosa ingressaríem 10 milions d’euros en esta legislatura, 2,5 milions a l’any”. Uns ingressos extraordinaris amb què podríem atendre les nombroses reclamacions de la població que estan desateses per part del Govern central.

D’altra banda, Sagredo ha valorat positivament la inversió de 480.000 euros per al Palau de Justícia de Paterna, però ha insistit en el fet que “el verdaderament urgent és millorar els accessos del polígon Font del Gerro, que el PP està estrangulant exercici rere exercici, boicotejant així el creixement estratègic i econòmic d’una zona amb un enorme potencial, que està aïllada per falta d’inversió”.